B. Bugár, podpredseda NR SR: (2002-04-11):
A zároveň vyzývam všetkých poslancov a poslankyne, aby sa vrátili do rokovacieho priestoru, po vystúpení pána spravodajcu budeme hlasovať. P. Ošváth, poslanec: Vážený pán predsedajúci, vážení páni ministri, kolegyne, kolegovia, na záver by som chcel v krátkosti zhrnúť a vyjadriť sa k rozprave, ktorá tu odznela. V návrhu skupiny poslancov Národnej rady Slovenskej republiky na odvolanie ministra vnútra Slovenskej republiky Ivana Šimka, ako aj vo väčšine vystúpení bol kladený dôraz a poukazované na to, že sa stal zákrok proti určitej skupine predstaviteľov politickej strany a v tých vystúpeniach bol dávaný náznak, ako keby táto akcia bola vopred pripravená a zorganizovaná práve so zameraním na zastrašenie predstaviteľov tejto politickej skupiny. Chcem vyjadriť svoj názor a samozrejme pochybnosti o tom, že by k takémuto konaniu sa uchýlil funkcionár ministerstva vnútra. A o tom, že tomu ani vy sami neveríte, vlastne vás usvedčil jeden z vašich diskutujúcich... (Reakcia z pléna.) Ja nehovorím za vás, hovorím za jedného z vášho, budem ho interpretovať, jeden z posledných diskutujúcich povedal, že pán minister Šimko síce nenesie vinu za tento zákrok, ale politickú zodpovednosť. Tým, ak sa tí predošlí rečníci snažili presvedčiť snemovňu o tom, že to bolo naplánované, zorganizované, on sám vlastne znegoval vyjadrenie svojich kolegov pred ním hovoriacich, keď povedal, že nenesie na tom vinu a že sám tomu neverí, že by toto bolo pripravené. (Reakcia z pléna.) Ja by som chcel povedať na margo niektorých kritických vystúpení na nedostatky v Policajnom zbore, keď sa poukazovalo napríklad hlavne na požívanie alkoholických nápojov, spolupráca s organizovaným zločinom pri krádeži aut, prevádzačstvo, korupcia atď. Je pravdou a nemá zmysel zakrývať tieto skúsenosti, že v Policajnom zbore pretrvávajú a existujú, ale na druhej strane treba povedať a konštatovať, že či tam bude funkcionár súčasnej koalície, alebo súčasnej opozície, tak tieto javy budú stále pretrvávať, ide o to, aby sa prijímali a prijali systémové opatrenia, ktoré čo najviacej eliminujú takéto konania. Som presvedčený o tom, že pán minister vnútra Ivan Šimko za ten krátky čas, keď je vo funkcii, mal úprimnú snahu sa popasovať s týmito problémami a prijal na to niekoľko systémových opatrení. Medzi ne patrili napríklad aj tie opatrenia, ktoré sa týkali alkoholizmu policajtov za volantom, s tým, že ich začal zverejňovať, čo sa dovtedy nedialo, a boli prijímané systémové opatrenia. Chcel by som poukázať na to, že sú z jeho strany pripravované ďalšie opatrenia, konkrétne aj k funkčnosti a väčšej aktivite, resp. riešeniu konkrétnych problémov zo strany inšpekcie ministra vnútra tak, aby neboli určité náznaky snahy zakrývať protiprávnu činnosť policajtov, ale práve naopak, aby tam pracovali tí policajti, resp. tí pracovníci inšpekcie, ktorí majú najväčšie predpoklady na to, aby sa nezakrývala trestná alebo protiprávna činnosť policajtov. Ďalším krokom, ktorý som zaznamenal sám, je skutočnosť, že minister vnútra pripravuje kroky na to, aby policajné orgány prešli z civilnej pod vojenskú jurisdikciu, čo je tiež ďalšie systémové opatrenie na to, aby nedochádzalo k určitým prepojeniam na úrovni civilnej jurisdikcie a polície. Na záver by som sa chcel vyjadriť k tejto diskusii asi tým spôsobom, že nevidím dôvody na odvolanie ministra vnútra Ivana Šimka, preto si myslím, že je potrebné, aby sme mu vyslovili dôveru a umožnili mu tak prijímať ďalšie systémové opatrenia, ktoré sú v tomto rezorte nevyhnutné. Ďakujem za pozornosť.